1.

Príloha VIII sa mení takto: a) Kapitola A sa mení takto: i) Oddiel B sa vypúšťa; ii) Dopĺňa sa tento oddiel C: „ODDIEL C Podmienky, ktoré sa vzťahujú na jeleňovité 1. Zoznam členských štátov a ich oblastí vyhotovený v súvislosti s chronickým chradnutím jeleňovitých 1.1. Členské štáty, v ktorých boli potvrdené prípady chronického chradnutia jeleňovitých: a) Fínsko; b) Švédsko 1.2. Oblasti Fínska a Švédska vymedzené v súvislosti s rizikom výskytu chronického chradnutia jeleňovitých súvisiaceho s tradičným cezhraničným premiestňovaním živých polozdomácnených sobov do a z Nórska: a) vo Fínsku: oblasť nachádzajúca sa medzi nórsko-fínskou hranicou a sobím plotom medzi Nórskom a Fínskom; b) vo Švédsku: — kraj Norrbotten, — kraj Västerbotten, — kraj Jämtland, — kraj Västernorrland, — obec Älvdalen v kraji Dalarna, — obce Nordanstig, Hudiksvall a Söderhamn v kraji Gävleborg. 2. Premiestňovanie živých jeleňovitých z Nórska do Únie 2.1. Premiestňovanie živých jeleňovitých z Nórska do Únie sa zakazuje. 2.2. Odchylne od bodu 2.1 sa povoľuje toto premiestňovanie živých jeleňovitých: a) premiestňovanie živých polozdomácnených sobov na sezónnu pastvu z Nórska do oblastí vo Švédsku uvedených v bode 1.2 písm. b) pod podmienkou, že príslušný orgán Švédska vopred udelí písomný súhlas s takýmto premiestňovaním; b) návrat živých polozdomácnených sobov z Nórska do oblastí vo Švédsku uvedených v bode 1.2 písm. b) po ukončení sezónnej pastvy v Nórsku za predpokladu, že príslušný orgán Švédska vopred udelí písomný súhlas s takýmto premiestňovaním; c) premiestňovanie živých polozdomácnených sobov na sezónnu pastvu z Nórska do oblastí vo Fínsku uvedených v bode 1.2 písm. a); d) návrat živých polozdomácnených sobov z Nórska do Fínska, ktoré sa pásli v Nórsku v oblasti, ktorá sa nachádza medzi nórsko-fínskou hranicou a sobím plotom medzi Nórskom a Fínskom; e) premiestňovanie živých jeleňovitých z Nórska do Švédska alebo Fínska na priame zabitie za predpokladu, že príslušný orgán členského štátu určenia vopred udelí svoj písomný súhlas s takýmto premiestnením; f) premiestňovanie živých polozdomácnených sobov z Nórska do oblastí vo Švédsku uvedených v bode 1.2 písm. b) na účel športových alebo kultúrnych podujatí pod podmienkou, že príslušný orgán Švédska vopred udelí písomný súhlas s takýmto premiestňovaním; g) návrat živých polozdomácnených sobov z Nórska do oblastí vo Švédsku uvedených v bode 1.2 písm. b) po účasti na športových alebo kultúrnych podujatiach v Nórsku za predpokladu, že príslušný orgán Švédska vopred udelí písomný súhlas s takýmto premiestňovaním; h) tranzit živých jeleňovitých z Nórska cez Švédsko alebo Fínsko, ktoré sú určené pre Nórsko, za predpokladu, že príslušný orgán členského štátu tranzitu vopred udelí svoj písomný súhlas. 3. Premiestňovanie živých jeleňovitých z oblastí Fínska a Švédska s tradíciou cezhraničného premiestňovania polozdomácnených sobov s Nórskom 3.1. Premiestňovanie živých jeleňovitých z oblastí uvedených v bode 1.2 sa zakazuje. 3.2. Odchylne od bodu 3.1 sa povoľuje toto premiestňovanie živých jeleňovitých z oblastí uvedených v bode 1.2: a) premiestňovanie živých jeleňovitých do Nórska za predpokladu, že príslušný orgán Nórska vopred udelí písomný súhlas s takýmto premiestňovaním; b) premiestňovanie živých jeleňovitých na priame zabitie vo Fínsku alebo Švédsku za predpokladu, že príslušný orgán miesta určenia vopred udelí písomný súhlas s takýmto premiestňovaním; c) premiestňovanie živých sobov arktických z oblastí vo Švédsku uvedených v bode 1.2 písm. b) do Fínska pod podmienkou, že príslušný orgán Fínska vopred udelí písomný súhlas s takýmto premiestňovaním; d) premiestňovanie živých jeleňovitých zo zariadenia so špeciálnym režimom v zmysle vymedzenia v článku 4 bode 48 nariadenia Európskeho parlamentu a Rady (EÚ) 2016/429 (*1), ktoré sa nachádza v oblasti uvedenej v bode 1.2 písm. b) tejto prílohy, do zariadenia so špeciálnym režimom v zmysle vymedzenia v článku 4 ods. 48 nariadenia (EÚ) 2016/429 vo Švédsku za predpokladu, že príslušný orgán Švédska vopred udelí písomný súhlas s takýmto premiestňovaním. 4. Premiestňovanie živých jeleňovitých z členského štátu, v ktorom bol potvrdený výskyt chronického chradnutia jeleňovitých 4.1. Bez toho, aby boli dotknuté ustanovenia bodu 3, sa zakazuje premiestňovanie živých jeleňovitých z členského štátu uvedeného v bode 1.1 do iných členských štátov. 4.2. Odchylne od bodu 4.1 sa povoľuje toto premiestňovanie živých jeleňovitých z členských štátov uvedených v bode 1.1: a) premiestňovanie živých jeleňovitých na priame zabitie v inom členskom štáte uvedenom v bode 1.1 alebo v Nórsku; b) premiestňovanie živých jeleňovitých na iné účely než na priame zabitie do iného členského štátu uvedeného v bode 1.1 alebo do Nórska za predpokladu, že príslušný orgán miesta určenia vopred udelí písomný súhlas s takýmto premiestňovaním; c) premiestňovanie živých jeleňovitých zo zariadenia so špeciálnym režimom v zmysle vymedzenia v článku 4 bode 48 nariadenia (EÚ) 2016/429 do zariadenia so špeciálnym režimom v zmysle vymedzenia v článku 4 ods. 48 nariadenia (EÚ) 2016/429, ktoré sa nachádza v inom členskom štáte, za predpokladu, že príslušný orgán miesta určenia vopred udelí písomný súhlas s takýmto premiestňovaním.“ (*1) Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1)." b) V kapitole C sa dopĺňa tento oddiel C: „ODDIEL C Lovecké návnady z moču jeleňovitých 1. Zakazuje sa dovoz zásielok loveckých návnad z moču získaného z jeleňovitých s pôvodom v Nórsku do Únie. 2. Zakazuje sa výroba, uvádzanie na trh a používanie loveckých návnad z moču získaného z jeleňovitých s pôvodom v členských štátoch uvedených v kapitole A oddiele C bode 1.1.“